Video: Springbokke dalk binnekort Rooibokke?Die nuwe truie. Foto: SARU / ABSA ŉ Video volg onderaan die berig. ABSA, die amptelike borg van die Springbokke, het Dinsdag in ŉ verklaring gesê die Springbokke gaan binnekort in rooi en goud op die veld uitdraf. Die span gaan glo vir die eerste keer dié nuwe truie dra as hulle op 14 Junie vir Wallis die stryd aan sê in die eerste toets vir die seisoen. Die Suid-Afrikaanse Rugbyunie (Saru) het gesê die verandering van die tradisionele groen en goud na rooi en goud, was nie ŉ maklike besluit nie. Volgens Saru skep die treffende rooi trui die gevoel van passie, krag, dapperheid en mag. Jurie Roux, Saru se uitvoerende hoof, het gesê hulle is ŉ innoverende maatskappy en dit sou gek wees om nie aan maniere te dink wat die spel vorentoe kan neem nie. “Daar is altyd die risiko om as ‘outyds’ bestempel te word, en ons het dit goedgedink dat daar geen beter tyd is om die aankondiging te maak nie. Die trui sal later vandeesmaand onthul word,” aldus Roux. “Die Springbokke het ŉ lang nalatenskap en tradisie wat deel is van die geskiedenis van Suid-Afrika,” het David Wingfield, bemarkingshoof van Barclays Africa, gesê. “Ons ondersteun hierdie erfenis ten volle en, as amptelike borg van die span, is ons opgewonde om by hierdie nuwe fase betrokke te wees. Ons is geëerd dat die land se nasionale rugbyspan in ons handelsmerk-kleure gaan speel.” Volgens die verklaring gaan die nuwe trui op 24 April tydens ŉ spoggeleentheid in Kaapstad onthul word. Of hierdie net ŉ April-gekkedaggrappie is, sal ons moet wag om te sien. http://youtu.be/6dT3iTLl0Fs